***Επιρρηματικές προτάσεις***

Στις επιρρηματικές προτάσεις ανήκουν *οι αιτιολογικές, οι τελικές, οι αποτελεσματικές, οι υποθετικές, οι εναντιωματικές-παραχωρητικές, οι χρονικές* και οι *αναφορικές επιρρηματικές προτάσεις*.

***Αιτιολογικές προτάσεις***

**Αιτιολογικές** ονομάζονται οι προτάσεις που εισάγονται με αιτιολογικούς συνδέσμους (*γιατί, επειδή, αφού, τι* [ποιητικό]) και με εκφράσεις που χρησιμοποιούνται ως αιτιολογικοί σύνδεσμοι (*καθώς, που, μια και* κτλ.) και δηλώνουν την αιτία, άρα λειτουργούν ως επιρρηματικοί προσδιορισμοί της αιτίας.

π.χ. *Χάρηκα πολύ, επειδή έμαθα πως είσαι καλά. Bιάστηκα, γιατί θα ερχόσουν γρήγορα. Μη στενοχωριέσαι, γιατί θα είναι όλα εύκολα.*

***Τελικές προτάσεις (ή προτάσεις του σκοπού)***

**Τελικές προτάσεις** (ή **του σκοπού**) ονομάζονται οι προτάσεις που εισάγονται με τους τελικούς συνδέσμους (*για να, να*) και δηλώνουν σκοπό, άρα λειτουργούν ως επιρρηματικοί προσδιορισμοί του σκοπού.

π.χ. *Ήθελε να ήταν συντονιστής της συζήτησης, για να του έδινε τον λόγο.*

***Αποτελεσματικές (ή συμπερασματικές) προτάσεις***

**Αποτελεσματικές** (ή **συμπερασματικές**) ονομάζονται οι δευτερεύουσες προτάσεις που εισάγονται με τους αποτελεσματικούς συνδέσμους (*ώστε, που*) και με εκφράσεις αντίστοιχες με τους αποτελεσματικούς συνδέσμους (*ώστε να, που να, για να* κτλ.) και δηλώνουν το αποτέλεσμα που προκύπτει από το νόημα της κύριας πρότασης, άρα λειτουργούν ως επιρρηματικοί προσδιορισμοί του αποτελέσματος.

***Υποθετικές προτάσεις***

**Υποθετικές** ονομάζονται οι δευτερεύουσες προτάσεις που εισάγονται με τους υποθετικούς συνδέσμους(*αν, εάν, άμα*) και ανάλογες εκφράσεις (*εφόσον, έτσι και, στην περίπτωση που*) και εκφράζουν την προϋπόθεση που ισχύει, για να γίνει αυτό που δηλώνει η κύρια πρόταση, άρα λειτουργούν ως επιρρηματικοί προσδιορισμοί της προϋπόθεσης. Μια υποθετική πρόταση μαζί με την κύρια που την προσδιορίζει αποτελεί έναν υποθετικό λόγο. Η υποθετική πρόταση λέγεται **υπόθεση**, ενώ η κύρια **απόδοση.**

***Εναντιωματικές και παραχωρητικές προτάσεις***

**Εναντιωματικές** ονομάζονται οι δευτερεύουσες προτάσεις που εισάγονται με τους εναντιωματικούς /παραχωρητικούς συνδέσμους (*αν και, ενώ, μολονότι*) και με λέξεις ή εκφράσεις αντίστοιχες με τους παραπάνω συνδέσμους (*αντί να, παρ' όλο που, ακόμη κι αν, και ας, έστω κι αν* κτλ.) και δηλώνουν αντίθεση προς αυτό που δηλώνει η κύρια πρόταση, άρα λειτουργούν ως επιρρηματικοί προσδιορισμοί της εναντίωσης, π.χ. *Ενώ δεν ήταν ιδιαίτερα έξυπνος, είχε πάντοτε στη ζωή του επιτυχίες.*

**Παραχωρητικές** ονομάζονται οι δευτερεύουσες προτάσεις που εισάγονται με τις εκφράσεις *και αν*, *που να*, *ας* κτλ. και δηλώνουν παραχώρηση ή και αντίθεση προς αυτό που δηλώνει η κύρια πρόταση, το οποίο θεωρείται ενδεχόμενο ή μη πραγματικό, αάρα λειτουργούν ως επιρρηματικοί προσδιορισμοί της παραχώρησης, π.χ. *Θα περάσεις να τον δεις, που να χαλάσει ο κόσμος.*

***Χρονικές προτάσεις***

**Χρονικές** προτάσεις ονομάζονται οι δευτερεύουσες προτάσεις που εισάγονται με τους χρονικούς συνδέσμους (*όταν, σαν, ενώ, καθώς, αφού, αφότου, πριν (πριν να), μόλις, προτού, όποτε, ώσπου, ωσότου*) και με λέξεις ή εκφράσεις αντίστοιχες με χρονικούς συνδέσμους (*όσο, ό,τι, εκεί που, έως ότου, κάθε που κτλ.*) και δηλώνουν πότε γίνεται αυτό που εκφράζει η κύρια πρόταση, άρα λειτουργούν ως επιρρηματικοί προσδιορισμοί του χρόνου.

***Αναφορικές προτάσεις***

**Επιρρηματικές αναφορικές** προτάσεις είναι όσες εισάγονται με αναφορικά επιρρήματα ή με άλλους αναφορικούς επιρρηματικούς προσδιορισμούς και λειτουργούν ως επιρρήματα, τα οποία προσδιορίζουν έναν άλλο όρο μιας πρότασης, συνήθως επιρρηματικό, π.χ. *Πήγαινε εκεί όπου θέλεις. Τους άρεσε το σπίτι όπου πήγαιναν.*

Κάνε τώρα τις ασκήσεις:

<http://users.sch.gr/ipap/Ellinikos%20Politismos/Yliko/Theoria%20Nea/epir.(tel-ait-apot)1.htm>

<http://users.sch.gr/ipap/Ellinikos%20Politismos/Yliko/Theoria%20Nea/epir.(yp-ena-par-xro)1.htm>